
Nők - iskola - Esélyegyenlőség

Az emancipáció, a rengeteg törvénybe és okiratba foglalt esélyegyenlőségi dokumentum, a feminizmus térhódítása után azt gondolnánk, hogy könnyű a XXI. században nőnek lenni. Az igazság az, hogy sem hazánkban, sem Európában, sem Észak-Amerikában, főképp a világ más tájain, nem valósul meg a nők és férfiak közti esélyegyenlőség. Dolgozatomban ennek a problémakörnek az általam feltett kérdéseit kezdtem el körbejárni, különös tekintettel arra, hogy milyen hátrányos megkülönböztetés éri a nőket az oktatásban, az oktatási rendszerben és hogy mik lehetnek az esetleges okai.
Vizsgálódásom legfontosabb kérdései, hogy érte-e a nőket diszkrimináció az iskolában tanáraiktól, diáktársaiktól illetve az élet más területein nemük miatt. Az egyoldalúság elkerülése érdekében on-line kérdőíveimben ugyanezeket a kérdéseket feltettem a férfiaknak is, abban a reményben, hogy igazolni vagy éppen cáfolni tudjam felállított hipotéziseimet: a nőket több hátrányos megkülönböztetés érte az iskolában iskolatársaiktól, valamint az élet más területein, míg a férfiakat az iskolában tanáraiktól érte hátrányos megkülönböztetés nemük miatt.
A kutatás része volt a nőkép és a férfikép változásait vizsgáló kérdés, melyben azt kértem a kitöltő nőktől illetve férfiaktól, hogy öt-öt szóban jellemezzék saját- illetve az ellentétes nemet. Úgy gondoltam előzetes felvetéseimben, hogy a nők enyhébben fognak fogalmazni nőtársaikkal kapcsolatban, míg a férfiak saját nemüket illetve a nőket is erőteljesebben fogják bírálni. Továbbá fontosnak tartottam hipotézisbe foglalni, hogy véleményem szerint a válaszokban meg fog jelenni egy férfiatlan, elnőiesedő férfi képe.
Tanulmányomban tehát összefoglalom a nők és férfiak közti esélyegyenlőség, esélyegyenlőtlenség elméleteit, bemutatom a témával kapcsolatos kutatásokat, valamint saját kutatásom, vizsgálódásom eredményeit. 



